Diari Oficial de la Generalitat Valenciana


Sumari del DOGV 5522, del 29-05-2007 (2007/6380)

RESOLUCIÓ de 3 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord Marc de col·laboració entre la Generalitat i Eurolíneas Marítimas SA (BALEÀRIA).
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5522

Data del DOGV
:   29-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6380


Data del document
:   03-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * cooperació administrativa
    * transport marítim
    * transport de viatgers
    * empresa privada
    * turisme

RESOLUCIÓ de 3 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord Marc de col·laboració entre la Generalitat i Eurolíneas Marítimas SA (BALEÀRIA). [2007/6380]  
Subscrit, després de la tramitació prèvia reglamentària, entre la Generalitat i Eurolíneas Marítimas SA (BALEÀRIA), el 26 de febrer de 2007, un Acord Marc de col·laboració, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Acord, que ha quedat inscrit en el Registre de Convenis amb el número 0180/2007, i que figura com a annex d'esta resolució.  
València, 3 de maig de 2007.- La directora general de Relacions amb les Corts i Secretariat del Govern. Angélica Such Ronda.  
ACORD MARC DE COL·LABORACIÓ ENTRE LA GENERALITAT I EUROLÍNEAS MARÍTIMAS SA (BALEÀRIA)  
València, 26 de febrer de 2006  
REUNITS  
D'una part, Víctor Campos Guinot, vicepresident del Consell de la Generalitat, en representació de la Generalitat, d'acord amb la Resolució de 2 de novembre de 2004, del president de la Generalitat, per la qual es delega la facultat de subscriure convenis de col·laboració de la Generalitat amb persones físiques o jurídiques privades.   
I d'una altra, Adolfo Utor Martínez, amb número de DNI 69.643.762-E, en nom i representació de la mercantil Eurolineas Marítimas, SA (d'ara en avant Baleària) com a president i conseller delegat del Consell d'Administració de la societat i l'apoderament del qual per a este acte deriva de l'escriptura de poder atorgada el 12 d'agost de 2004, davant del notari de Dénia, Ángel Carmelo Vicedo García.  
Les parts tenen i reconeixen capacitat suficient per a la firma d'este acord marc i a este efecte,   
EXPOSEN  
Que Balearia és una empresa naviliera de capital majoritari valencià i amb domicili social a Dénia (Alacant), líder en el sector del tràfic marítim de passatgers entre i amb Balears, que ha gestionat durant l'exercici passat, el transport de més de dos milions de passatgers.  
Que en l'actualitat, la flota de Balearia està composta per huit vaixells d'alta velocitat, i altres sis ferrys destinats al tràfic entre el Mediterrani peninsular (Dénia i Barcelona) i les Illes Balears, unint les illes entre si i amb la península, així com el sud d'Espanya amb el nord d'Àfrica.  
Que la Generalitat, en la seua contínua vocació de suport a l'empresa valenciana, manifesta en este cas el seu interés i voluntat de recolzar el sector de transport navilier, així com a aquells altres àmbits en connexió amb aquell, com són el sector turístic, les infraestructures, i el medioambiente de la Comunitat Valenciana.  
Que dins d'esta actuació de suport, té especial importància el suport al sector turístic, donada la seua importància quantitativa i estratègica dins de l'economia de la Comunitat Valenciana.  
Que el vaixell constituïx un escenari excepcional com a marc d'accions i actuacions destinades a la promoció i difusió cultural i comercial, donada l'excel·lent disposició dels viatgers a rebre missatges durant les travessies, especialment si estos estan relacionats amb l'oci entés en un sentit ampli, i a les possibilitats de comunicació bilateral. És en este sentit en què ambdues parts expressen el seu interés a aprofitar els vaixells de Baleària com a escenaris per a la difusió de la cultura de la Comunitat Valenciana i contribuir al major coneixement dels seus personatges històrics il·lustres, llengua, història, tradicions, gastronomia, espais naturals, oferta ludicocultural i de qualsevol aspecte relacionat amb la cultura, entesa esta en el seu més ampli concepte, que ambdues parts estimen d'interés.  
Que la Generalitat, manifestant el seu interés i voluntat a implicar-se en les dites activitats de promoció i difusió dels valors i història de la Comunitat Valenciana, desitja participar activament amb Baleària en el desenvolupament d'estes activitats.  
Que la dita participació es durà a terme col·laborant en el desenvolupament del turisme cultural i social, finançant la creació de productes i el desenvolupament d'accions de cooperació o accions emblemàtiques, com ara exposicions itinerants, conferències o actuacions musicals, que versen sobre el dit objecte.  
Que la presència en un sector d'estes característiques suposa una important oportunitat de projecció de marca i com a destinació turística de la Comunitat Valenciana a què la Generalitat no vol ni pot romandre aliena, en el seu interés per difondre als més alts nivells la imatge, llengua, cultura, història i tradicions de la nostra Comunitat.  
Amb el propòsit de fer possible tot açò i especialment la mútua col·laboració i coordinació d'actuacions entre la Generalitat i Eurolineas Marítimas, SA, (Baleària) se subscriu el present acord marc de suport de conformitat amb les següents:  
ESTIPULACIONS  
Primera. Objecte de l'acord marc  
Constituïx objecte del present acord marc de col·laboració plasmar la voluntat de les parts en el manteniment d'una col·laboració estable i cooperació mútua, dins de la política de suport de la Generalitat a les empreses valencianes en el sector del transport marítim de passatgers, com és Balearia, per mitjà de la consecució, entre altres, dels següents objectius:  
Augmentar i facilitar, dins de l'àmbit competencial de la Generalitat, les inversions en infraestructures necessàries per a fomentar i millorar el transport marítim de passatgers des de i cap a la Comunitat Valenciana.  
Establir mecanismes de cooperació conjunta en actuacions d'educació, prevenció o preservació mediambiental en les zones de la Comunitat Valenciana en què opere Baleària.  
Col·laborar en activitats de promoció turística de la Comunitat Valenciana, i en particular en la difusió dels valors, història, cultura i llengua valencianes, utilitzant per a això els suports que Baleària puga posar a disposició de la Generalitat.  
En particular, i sense perjuí de totes aquelles actuacions addicionals o complementàries que les parts puguen acordar en desplegament d'este acord marc, les parts es comprometen a dur a terme les actuacions següents:   
Adopció dels convenis mediambientals que s'estimen necessaris per a l'establiment i execució de projectes d'educació, prevenció o preservació mediambiental a la Comunitat Valenciana.   
Estudi i si és el cas desenvolupament d'inversions en les instal·lacions del Port de Dénia destinades al trànsit marítim de passatgers, donada l'enorme importància del dit enclavament en esta activitat, que actualment ocupa el primer lloc a la Comunitat Valenciana..  
Dins de l'àmbit competencial de la Generalitat, donar suport a l'autoritat portuària de València i a Baleària en l'impuls de les mesures de l'apartat anterior respecte del Port de València.   
Foment i divulgació de la història, la cultura, els valors i la llengua valenciana, com a mesura de donar a conéixer les riqueses de la Comunitat Valenciana i de potenciar i consolidar la seua postura de lideratge turístic.  
Segona. Convenis singularitzats  
Les parts subscriuran pròximament i durant la vigència del present acord marc tots aquells convenis individualitzats anuals o plurianuals que siguen necessaris o convenients per al desenvolupament del seu objecte.  
En particular, els objectius detallats citats en els apartats 1, 2, 3 i 4 de l'estipulació anterior, es desenvoluparan si fóra necessari per mitjà de convenis individualitzats amb les conselleries implicades, que podran participar les altres administracions implicades, si n'hi haguera.  
Tercera. Promoció i difusió cultural i turística de la Comunitat Valenciana  
D'acord amb l'apartat 4 de l'estipulació primera, per al seu desenvolupament particular i sense que això siga obstacle per a altres actuacions que posteriorment s'acorden:  
Baleària oferix i la Generalitat accepta la retolació exterior, amb caràcter gratuït durant un any, dels vaixells de Baleària amb el logotip de la Comunitat Valenciana.   
El bateig dels tres pròxims vaixells de Baleària amb nom de valencians il·lustres. La denominació dels navilis anirà acompanyada de la tematització del seu interior i de la divulgació corresponent..  
Promoció dels aspectes de la Comunitat Valenciana objecte del present acord marc en els suports de què disposa Baleària, com la publicació de cortesia per als seus clients (Balearia Magazín), pàgina web, sistemes audiovisuals de vaixells i estacions marítimes, fullets-  
Exercici d'activitats de promoció a bord dels vaixells, com poden ser degustacions gastronòmiques de productes valencians, emissió pels sistemes audiovisuals de les produccions que es determinen i promoció turística a través dels canals que s'acorden  
El desenvolupament i abast de totes estes actuacions s'acordarà en el si de les comissions específiques la constitució de les quals contempla el present acord marc.  
Quarta. Vigència  
El present acord marc tindrà vigència fins al 31 de desembre de 2009. Si cap de les parts expressara la seua voluntat en contra amb, almenys, un mes d'anticipació, es prorrogarà automàticament per anys naturals.  
Quinta. Comissió de Seguiment  
Les parts, conscients de la importància del present acord marc, acorden establir una comissió de seguiment al més alt nivell, que s'encarregue de programar, adreçar i dur a terme la posada en pràctica d'este acord marc i de les iniciatives que en el futur pogueren sorgir entre les parts.  
La dita comissió estarà integrada per les persones següents:  
Per tres representants de la Generalitat, designats per a cada reunió en funció del seu contingut, pel vicepresident del Consell, Víctor Campos Guinot.   
Per tres representants de Baleària (Eurolineas Marítimas, SA), designats pel president de Balearia, Adolfo Utor Martínez.  
En prova de la seua conformitat els compareixents ho firmen en dos exemplars i a un sol efecte, en lloc i data dalt indicats.  
El vicepresident del Consell de la Generalitat:   
Víctor Campos Guinot.  
El president de Baleària:   
Adolfo Utor Martínez.